SINTEZA
obiecțiilor și propunerilor (recomandărilor)
la proiectul de lege pentru modificarea unor acte normative (norme privind înregistrarea dactiloscopică de stat)

	Participantul la avizare (expertizare)/consultare publică
	Conținutul obiecției/
propunerii (recomandării)
	Argumentarea 
autorului proiectului

	AVIZARE ȘI CONSULTARE PUBLICĂ

	Centrul de Armonizare a Legislației
(nr. 31/02-69-7651 din 30.06.2026)
	1
	Art. I, pct. 2 (referitor la art. 10, alin. (1), pct. 9) din Legea nr. 1549/2002) și Art. II, pct. 1 (referitor la art. 7, alin. (1), lit. f) din Legea nr. 130/2012) - înregistrarea dactiloscopică obligatorie și prelevarea impresiunilor palmare
Amprentele și impresiunile palmare sunt date biometrice prelucrate pentru identificarea unică a persoanei și constituie categorie specială de date potrivit art. 9 (1) din Regulamentul 2016/679, respectiv, date sensibile a căror prelucrare este permisă „numai în măsura în care este strict necesară” potrivit art. 10 din Directiva 2016/680. Art. 5, 6, 9 și 10 din Directiva 2021/555 impune verificarea identității și a antecedentelor solicitantului și ținerea unui sistem de evidență a armelor (art. 18), dar nu prevede colectarea de date biometrice de la solicitanți. Astfel, măsura prevăzută de actul național este o prevedere cu specific național, care necesită o justificare de proporționalitate. Conform Hotărîrii CJUE C-205/21, colectarea generalizată și nediferențiată de date biometrice este, în principiu, contrară cerinței strictei necesități. Jurisprudența recentă a CJUE C-80/23 și C-371/24 accentuează că, autoritatea competentă trebuie să poată verifica și demonstra, pentru scopul concret urmărit, că prelevarea datelor biometrice nu este automată și că nu există mijloace mai puțin intruzive. Astfel, se recomandă reflectarea în Nota de fundamentare a necesității și proporționalității măsurii, demonstrând că obiectivul de verificare a identității și prevenirii accesului persoanelor periculoase la arme, nu poate fi atins prin alte mijloace mai puțin excesive. De asemenea, în Nota de fundamentare, se impune și o justificare separată a necesității prelevării impresiunilor palmare, deoarece aceasta constituie o ingerință suplimentară față de amprentele digitale, prin includerea unei evaluări comparative a alternativelor mai puțin drastice, precum: verificarea identității prin acte de identitate, interconectarea registrelor administrative, verificarea cazierului și a interdicțiilor aplicabile și explicarea motivelor pentru care acestea nu sunt suficiente pentru scopul urmărit;
	Se acceptă
Nota de fundamentare completată.

	
	2
	Art. I, pct. 4 (referitor la art. 14, alin. (1) din Legea nr. 1549/2002) - cercul de subiecți cu drept de acces
Sintagma utilizată de proiect - „precum și personalul desemnat din cadrul autorităților competente de prevenirea, depistarea, constatarea și investigarea infracțiunilor, conform atribuțiilor funcționale și fișei postului” este una foarte largă, insuficient de previzibilă și nu asigură cerința de claritate, precizie și previzibilitate a normei juridice și principiile minimizării și limitării accesului, care impun definirea categoriilor de personal, a autorităților vizate, a scopurilor precise de acces, precum și instituirea controlului accesului și a înregistrării în acord cu art. 25 și 29 din Directiva 2016/680. Astfel, se recomandă detalierea acestor elemente în proiectul național, prin stabilirea exactă a cercului de subiecți incluși în noțiunea generică de personal al autorității și a criteriilor de desemnare, nivelurile de acces și obligația păstrării jurnalelor de acces. În plus, accesul ar trebui condiționat de o solicitare motivată, de identificarea dosarului sau cazului și de înregistrarea automată a utilizatorului, datei, scopului, temeiului legal și datelor consultate, cu audit periodic de către operator sau responsabilul cu protecția datelor și cu sancțiuni pentru accesarea neautorizată sau în afara scopului declarat;
	Se acceptă
Articolul I. – articolul 14 a fost completat cu un nou alin. (11).
Nota de fundamentare completată.

	
	3
	Art. I, pct. 5 (referitor la art. 15, alin. (3) din Legea nr. 1549/2002) - termenul de păstrare
Proiectul stabilește un termen de păstrare de 10 ani exclusiv pentru categoriile de date de la art. 10, alin. (1) pct. 7) și 8), însă nu prevede nici-un termen de păstrare pentru datele biometrice ale solicitanților și deținătorilor de arme stabiliți de art. 10, alin. (1) pct. 9) din Lege (conform proiectului). Această abordare contravine principiului limitării stocării, statuat de art. 5 (1) lit. e) din Regulamentul 2016/679 și jurisprudenței CEDO în cauza S. și Marper, care interzice păstrarea nediferențiată și pe durată nedeterminată a amprentelor. De asemenea, proiectul nu reglementează finalitatea datelor în cazul respingerii cererii, al expirării, retragerii actului permisiv ori al decesului titularului. Astfel, se recomandă: - stabilirea unui termen de păstrare determinat și proporțional pentru datele de la pct. 9, corelat cu durata de valabilitate a actului permisiv; - ștergerea imediată a datelor în cazul respingerii cererii sau al încetării calității de solicitant sau deținător; - reexaminarea, sub aspectul necesității și al revizuirii periodice, a termenului fixat de 10 ani pentru categoriile de la pct. 7) și 8). În lumina Hotărîrii CJUE C-57/23, termenul de păstrare trebuie corelat cu obligația de revizuire periodică a necesității stocării și cu dreptul persoanei de a obține ștergerea sau restricționarea prelucrării atunci când datele nu mai sunt necesare scopului declarat. Pentru cererile respinse se poate păstra, pe o durată limitată și justificată, doar informația administrativă necesară apărării actului în contencios, nu și datele biometrice propriu-zise, dacă nu există un alt temei distinct;
	Se acceptă
Articolul I. – articolul 15 la alin (1) a fost completat cu o noi litere e) și f).
Nota de fundamentare completată.

	
	4
	Art. II, pct. 1 (referitor la art. 7, alin. (1) lit. f)) coroborat cu Art. II, pct. 1 (referitor la art. 7, alin. (2) lit. j)) – în ceea ce privește acordul la înregistrare dactiloscopică
Proiectul condiționează eliberarea actului permisiv de exprimarea „acordului” pentru înregistrarea dactiloscopică, iar refuzul devine un motiv de respingere sau de retragere a actului. Un astfel de consimțământ nu este unul ”liber exprimat”, întrucât persoana nu are o alegere reală și suferă un prejudiciu prin refuz potrivit art. 4, pct. 11 și art. 7 (4) din Regulamentul 2016/679. Întemeierea pe „acord” este, prin urmare, incompatibilă cu logica actelor UE. Se recomandă eliminarea din art. 7, alin. (1), lit. f) a sintagmei „exprimă acordul” și întemeierea prelucrării pe obligația legală și interesul public, prevăzut de art. 6 (1) lit. c) și e) coroborat cu art. 9 (2) lit. g) din Regulamentul 2016/679, cu fixarea în lege a garanțiilor adecvate, de ex., după cum urmează: ”f) se supun procedurii de înregistrare dactiloscopică, în cazurile și condițiile stabilite de Legea nr. 1549/2002, pe baza unei obligații legale, exclusiv în scopurile prevăzute de lege și cu garanțiile aferente protecției datelor cu caracter personal.”. Sancționarea refuzului din art. 7 (2), lit. j) este admisibilă numai dacă cerința biometrică în sine este dovedită ca strict necesară și proporțională, iar persoana este informată în prealabil despre temeiul legal, scopul prelucrării, consecințele refuzului, dreptul de contestare și autoritatea responsabilă de prelucrare;
	Se acceptă
Articolul II. – articolul 7 litera f) a fost modificat cuprinsul.
Nota de fundamentare completată.

	
	5
	Art. II pct. 1 (referitor la art. 7, alin. (6) din Legea nr. 130/2012) și Art. I pct. 6 din Legea nr. 1549/2002 - transmiterea datelor în „Registrul de stat dactiloscopic” și desemnarea operatorului
Datele colectate în scopul examinării cererii privind arme sunt transmise unui registru utilizat și în scopuri de identificare și de aplicare a legii penale, ceea ce ridică problema limitării scopului potrivit art. 5 (1) lit. b) din Regulamentul 2016/679 și a prelucrării ulterioare compatibile. Se recomandă stabilirea expresă a temeiului și condițiilor prelucrării ulterioare, precum și desemnarea clară a operatorului de date. În acest context, substituirea generică a sintagmelor referitoare la subdiviziunea MAI cu „autoritate administrativă și/sau instituția din subordinea Ministerului Afacerilor Interne” nu clarifică cine este de fapt operatorul responsabil în detrimentul principiului responsabilității din art. 5 (2) și art. 24 ale Regulamentului 2016/679, precum și a art. 4 din Directiva 2016/680. De asemenea, se impune asigurarea securității prelucrării (potrivit art. 32 Regulamentul 2016/679 și art. 29 din Directiva 2016/680) și înregistrarea operațiunilor de acces (art. 25 din Directiva 2016/680), prin indicarea expresă a operatorului/operatorilor asociați, a împuterniciților, a responsabilului de protecția datelor, a categoriilor de date transmise, precum și instituirea separării logice între componenta administrativă și cea de aplicare a legii, cu acces pe principiul limitării scopului de prelucrare;
- În concluzie, se propune completarea proiectului național cu o normă specială potrivit căreia prelucrarea datelor dactiloscopice ale solicitanților și deținătorilor de acte permisive se realizează numai în scopul verificării identității și al evaluării condițiilor legale de autorizare, pe baza unei obligații legale clare, cu interzicerea reutilizării în alte scopuri decât cele expres prevăzute de lege, de ex., după cum urmează: „Prelucrarea datelor dactiloscopice ale persoanelor prevăzute la art. 10, alin. (1) pct. 9) se efectuează de către operatorul desemnat prin lege, exclusiv în scopul verificării identității și al evaluării condițiilor legale de autorizare prevăzute de Legea nr. 130/2012. Datele prelucrate, destinatarii, condițiile de acces, termenele de păstrare, procedura de ștergere și nimicire, evidența accesărilor, auditul periodic, drepturile persoanei vizate și condițiile transferurilor de date se aprobă de către Guvern.”.
	Se acceptă
Articolul I. – articolul 14 a fost completat cu un nou alin. (21).
Articolul II. – articolul 7 cuprinsul alin. (6) a fost completat.
Nota de fundamentare completată.

	Serviciul de Informații și Securitate
(nr. IE/6937 din 9.07.2026)
	6
	Cu privire la art. I din proiectul de lege:
1. la pct. 1 din proiectul de lege, în contextul în care se propun modificări la art. 7 din Legea cu privire la înregistrarea dactiloscopică de stat nr. 1549/2002 (în continuare – Legea 1549/2002), intervenim cu propunerea suplimentară de completare cu litera e), cu următorul conținut:
„e) asigurarea securității statului.”.
Completarea dată este necesară în vederea instituirii unui temei legal expres pentru utilizarea datelor dactiloscopice în scopul realizării atribuțiilor competente în domeniul securității statului, precum și pentru prevenirea, identificarea și contracararea amenințărilor la adresa securității statului.
	Se acceptă
Articolul I. – articolul 7 a fost completat cu o nouă literă e).
Nota de fundamentare completată.

	
	7
	2. la pct. 4, în partea ce vizează modificări la art. 14 din Legea nr. 1549/2002:
2.1. se impune revizuirea cuprinsul alin. (1) propus în proiect – „(1) Dreptul de a obține și de a utiliza date dactiloscopice îl au procurorii, ofițerii de urmărire penală, subiecții activității speciale de investigații, precum și personalul desemnat din cadrul autorităților competente de prevenirea, depistarea, constatarea și investigarea infracțiunilor, conform atribuțiilor funcționale și fișei postului, în scopurile prevăzute la art. 7”, din următoarele considerente.
Norma utilizează sintagme cu un grad ridicat de generalitate „personal desemnat” și autorități competente”, fără a identifica în mod expres categoriile de funcționari abilitați și fără a stabili criteriile ori procedura de desemnare. În consecință, competența este determinată prin acte interne (fișa postului, atribuții funcționale), iar lipsa unei trimiteri la o listă exhaustivă de autorități sau la un act normativ care le definește, duce la încălcarea principiului securității juridice și sporirea riscului exercitării arbitrare a competențelor conferite de lege.
Astfel, din perspectiva competențelor în domeniul prevenirii și combaterii criminalității, se impune stabilirea expresă, prin lege, a organelor competente să obțină și să utilizeze date dactiloscopice. În acest sens, se recomandă corelarea normei cu prevederile art. 273 Cod de procedură penală, care stabilesc în mod expres organele constatare și competențele lor.
	Se acceptă
A se vedea obiecția cu nr. 2.

	
	8
	2.2. totodată, la alin. (1) în forma expusă în proiect, considerăm necesar ca după sintagma „subiecții activității speciale de investigații,” să se completeze cu sintagma „subiecții activității contrainformative și activității informative externe,”.
Propunerea respectivă rezidă din necesitatea reglementării exprese a posibilității de utilizare a datelor dactiloscopice de către subiecții care desfășoară activitatea contrainformativă și activitatea informativă externă, luând în considerare complexitatea activității respective și impactul pe care îl generează asupra securității naționale.
Or, activitatea contrainformativă constă din ansamblul măsurilor, acțiunilor, operațiunilor și procedeelor desfășurate în scopul identificării,  prevenirea, identificării și contracarării vulnerabilităților, factorilor de risc și amenințărilor la adresa securității naționale. Activitatea respectivă impune adesea utilizarea tuturor resurselor disponibile, inclusiv și a celor deținute de către alte autorități.
Prin urmare, luând în considerare sensibilitatea și importanța activității respective pentru securitatea națională, precum și faptul că securitatea Republicii Moldova este un obiectiv comun la acre trebuie să contribuie toate autoritățile publice, este oportună utilizarea în procesul desfășurării acestei activități și a datelor dactiloscopice, prin asigurarea subiecților care desfășoară activitate contrainformativă și informative externă, a accesului la datele dactiloscopice.
În concluzie, menționăm că propunerile înaintate sunt necesare în vederea stabilirii unor reguli clare privind colectarea și utilizarea datelor dactiloscopice, precum și pentru prevenirea abuzurilor în procesul de colectare, prelucrare și utilizare a acestora.
	Se acceptă
A se vedea obiecția cu nr. 2.

	Ministerul Infrastructurii și Dezvoltării Regionale
(nr. 21-3925 din 10.07.2026)
	9
	La art. I pct. 2, prin care se propune completarea art. 10 alin. (1) din Legea nr. 1549/2002 cu pct. 9), considerăm necesară completarea proiectului cu norme distincte (eventual, cu caracter tranzitoriu), întrucât categoria propusă include atât persoanele care solicită acte permisive privind armele de foc, cât și persoanele care deja dețin asemenea acte.
Deși proiectul stabilește intrarea în vigoare a legii la expirarea termenului de 6 luni de la data publicării, acesta nu reglementează modul de aplicare a noii obligații față de titularii actuali ai permiselor și a altor acte cu caracter permisiv.
Prin urmare, pentru evitarea aplicării neuniforme, se recomandă stabilirea expresă că, persoanele care deja dețin acte permisive privind armele de foc urmează să fie supuse înregistrării dactiloscopice la prima vizare a permisului de armă sau, după caz, la prima solicitare de eliberare ori modificare a unui act permisiv după intrarea în vigoare a legii.
	Se acceptă
Articolul I. – articolul 10 cuprinsul punctului 9) a fost modificat.
Nota de fundamentare completată.

	
	10
	La nota de fundamentare:
Se recomandă revizuirea referințelor normative utilizate în nota de fundamentare, întrucât, la justificarea completării art. 15 din Legea nr. 1549/2002, se face trimitere la Regulamentul (UE) nr. 603/2013 privind Eurodac, deși acesta a fost abrogat prin Regulamentul (UE) 2024/1358, aplicabil din 12 iunie 2026.
	Se acceptă
Nota de fundamentare completată.

	
	11
	Totodată, în compartimentul privind impactul asupra datelor cu caracter personal, în nota de fundamentare se face trimitere la Legea nr. 133/2011 privind protecția datelor cu caracter personal. Având în vedere că proiectul prevede intrarea în vigoare la expirarea termenului de 6 luni de la data publicării, se recomandă corelarea notei de fundamentare și cu prevederile Legii nr. 195/2024 privind protecția datelor cu caracter personal.
	Se acceptă
Nota de fundamentare completată.

	
	12
	Subsecvent, deși nota de fundamentare menționează necesitatea ajustării Hotărârii Guvernului nr. 1310/2003 și a Hotărârii Guvernului nr. 181/2022, considerăm oportună concretizarea măsurilor de implementare aferente procedurii de documentare cu permisul de conducere. Observația este determinată de faptul că proiectul exclude de la art. 10 alin. (1) pct. 3) din Legea nr. 1549/2002 excepția aplicabilă conducătorilor mijloacelor de transport auto care au renunțat la numărul de identificare de stat, însă nu rezultă clar mecanismul administrativ, prin care obligația de înregistrare dactiloscopică va fi integrată în procedura de examinare, emitere și valabilitate a permisului de conducere.
	Se acceptă
Articolul I. – articolul 14 a fost completat cu un noi alin. (21) și (22).

	
	13
	Prin urmare, se recomandă ca, în termenul de 6 luni prevăzut la Art. III din proiectul legii, să fie asigurată ajustarea corespunzătoare inclusiv a Hotărârii Guvernului nr. 181/2022, pentru a evita aplicarea neuniformă a noilor prevederi la etapa documentării cu permisul de conducere, iar în acest sens se va completa corespunzător compartimentul nr. 8 din nota de fundamentare.
	Se acceptă
Nota de fundamentare completată.

	Procuratura Generală
(nr. 4-1d/26-460 din 13.07.2026)
	14
	Cu referire la Art. I - Legea nr. 1549/2002 cu privire la înregistrarea dactiloscopică de stat.f în continuare- Legea nr. 1549/2002). 
Analiza prevederilor Legii nr. 1549/2002 a evidențiat existența unor inadvertențe normative și anume, prevederile art. 15 alin. (1) lit. a) din Legea nr. 1549/2002 care instituie păstrarea suporturilor materiale cu datele dactiloscopice „până la constatarea decesului” pentru toate persoanele prevăzute la art. 10 alin. (1) pct. 6), inclusiv pentru persoanele aflate sub urmărire penală, învinuite ori supuse arestului contravențional, ridică serioase probleme de compatibilitate cu exigențele art. 8 din Convenția europeană a drepturilor omului și cu principiul proporționalității consacrat de art. 28 și art. 54 din Constituția Republicii Moldova.
Jurisprudența constantă a Curții Europene a Drepturilor Omului stabilește că simpla colectare și păstrare a datelor biometrice constituie o ingerință în dreptul la respectarea vieții private, iar legalitatea unei asemenea ingerințe depinde nu doar de existența unui temei legal, ci și de caracterul proporțional al măsurii și de existența unor garanții efective împotriva păstrării excesive a acestor date.
Astfel, în cauza S. și Marper împotriva Regatului Unit1, Marea Cameră a statuat că păstrarea nediferențiată a profilurilor ADN și a amprentelor persoanelor care nu au fost condamnate definitiv depășește marja de apreciere a statului și încalcă art. 8 din Convenție, subliniind necesitatea diferențierii regimului de păstrare în funcție de statutul procesual al persoanei și de scopul legitim urmărit.
Această jurisprudență a fost dezvoltată în cauza Trajkovski și Chipovski împotriva Macedoniei de Nord2, în care Curtea a analizat compatibilitatea sistemului național de păstrare a profilurilor ADN cu art. 8 din Convenție. Curtea a reținut că legislația națională permitea o păstrare nediferențiată și practic nelimitată a datelor biometrice, fără ca natura ori gravitatea infracțiunii, circumstanțele concrete ale cauzei sau timpul scurs de la condamnare să influențeze durata retenției. Totodată, Curtea a constatat inexistența unui mecanism efectiv de revizuire periodică a necesității menținerii datelor și lipsa posibilității persoanei vizate de a solicita ștergerea acestora. în aceste condiții, ingerința nu era însoțită de garanții suficiente împotriva arbitrariului și nu răspundea exigenței unui just echilibru între interesul public privind prevenirea criminalității și dreptul persoanei la respectarea vieții private, fiind constatată încălcarea art. 8 din Convenție.
în aceeași linie jurisprudențială, în cauza Gaughran împotriva Regatului Unit3, Curtea a extins aceste principii inclusiv asupra persoanelor condamnate, statuând că păstrarea pe termen nelimitat a profilului ADN, a amprentelor și a fotografiei unei persoane condamnate pentru o infracțiune minoră este incompatibilă cu art. 8 din Convenție atunci când legislația nu stabilește termene diferențiate de retenție și nu instituie mecanisme reale de revizuire a necesității păstrării datelor. Curtea a subliniat că gravitatea faptei, trecerea timpului, conduita ulterioară a persoanei și existența unui risc real pentru ordinea publică reprezintă criterii care trebuie avute în vedere la stabilirea duratei de păstrare a datelor biometrice, iar ignorarea acestor elemente transformă măsura într-o ingerință disproporționată în viață privată.
În același registru conceptual, considerăm că, păstrarea datelor dactiloscopice până la constatarea decesului în cazul persoanelor sancționate contravențional apare ca fiind disproporționată în raport cu natura și gravitatea răspunderii contravenționale. Instituirea unui regim de păstrare similar celui aplicabil persoanelor implicate în proceduri penale nu asigură un echilibru just între interesul public urmărit și necesitatea protejării dreptului la viață privată, putând transforma o măsură de evidență într-o consecință excesivă și perpetuă a unei sancțiuni administrative.
Prin urmare, menținerea în Legea nr. 1549/2002 a unui termen unic de păstrare a datelor dactiloscopice până la constatarea decesului, aplicabil fără nicio distincție persoanelor aflate sub urmărire penală, persoanelor achitate, celor față de care procesul penal a încetat, precum și persoanelor sancționate contravențional, fără posibilitatea unei revizuiri periodice și fără un mecanism legal de ștergere a datelor odată cu încetarea temeiului juridic al prelucrării, este de natură să genereze un risc serios de incompatibilitate cu standardele dezvoltate de Curtea Europeană a Drepturilor Omului în materia protecției datelor biometrice.
In acest context, considerăm imperios necesară completarea proiectului cu un mecanism juridic clar privind diferențierea termenelor de păstrare a datelor dactiloscopice în funcție de categoria persoanei și temeiul colectării acestora, precum și instituirea unor garanții efective privind revizuirea periodică a necesității menținerii datelor și ștergerea acestora din oficiu în situațiile în care încetează temeiul juridic al prelucrării.
	Se acceptă
Articolul I. – articolul 15 la alin (1) a fost completat cu o noi litere c), d), e) și f).
Nota de fundamentare completată.

	Centrul Național pentru Protecția datelor cu Caracter Personal
(nr. 04-01/2440 din 13.07.2026)
	15
	La art. I din proiectul de lege, se propune completarea art. 10 din Legea nr. 1549/2002 cu privire la înregistrarea dactiloscopică de stat cu punctul 9 cu următorul cuprins: ,,Persoanele care solicită sau dețin, în condițiile Legii nr. 130/2012 privind regimului armelor și al munițiilor cu destinație civilă, permise sau alte acte permisive necesare procurării, deținerii, portului, folosirii ori comercializării armelor de foc.”
	Se acceptă
Articolul I. – articolul 10 cuprinsul punctului 9) a fost modificat.

	
	16
	La art. II din proiectul propus spre avizare, se propune completarea art. 7 alin.(1) din Legea nr. 130/2012 privind regimul armelor și al munițiilor cu destinație civilă cu litera f) cu următorul cuprins: ,,exprimă acordul și se supun obligatoriu procedurii de înregistrare dactiloscopică, inclusiv prelevării impresiunilor palmare, în condițiile legislației privind evidența dactiloscopică.”.
În acest context, prin propunerile de completare a Legii nr. 130/2012 privind regimul armelor și al munițiilor cu destinație civilă se intenționează extinderea cercului de persoane supuse înregistrării dactiloscopice obligatorii, însă, în Nota de fundamentare la proiectul de lege nu există o argumentare în mod corespunzător, în conformitate cu principiului general, conform căruia orice ingerință în drepturile fundamentale trebuie să fie justificată printr-o argumentare solidă.
Extinderea cercului persoanelor supuse înregistrării dactiloscopice obligatorii, propusă prin proiectul de modificare a Legii nr. 1549/2002 și a Legii nr. 130/2012, nu este susținută de o justificare suficientă sub aspectul necesității și proporționalității măsurii, astfel cum impun normele naționale și europene în materia protecției datelor cu caracter personal și a drepturilor fundamentale.
În conformitate cu principiul necesității, orice prelucrare a datelor biometrice trebuie să fie limitată la situațiile în care aceasta este indispensabilă pentru atingerea scopului legitim urmărit și în care nu există măsuri alternative, mai puțin intruzive, capabile să asigure realizarea aceluiași obiectiv.
Curtea de Justiție a Uniunii Europene a statuat în mod constant, inclusiv în cauzele C-205/21, C-80/23 și C-371/24, că prelevarea și stocarea generalizată și nediferențiată a datelor biometrice sunt compatibile cu dreptul Uniunii numai în măsura în care autoritatea competentă demonstrează caracterul lor strict necesar. Or, proiectul nu conține o analiză din care să rezulte că verificarea identității solicitanților de arme nu poate fi realizată prin mijloace mai puțin intruzive, precum verificarea actelor de identitate, consultarea registrelor administrative interoperabile sau verificarea antecedentelor penale. În lipsa unei asemenea argumentări, necesitatea extinderii obligației de înregistrare dactiloscopică rămâne nefundamentată.
Aceeași exigență rezultă din dispozițiile Legii nr. 195/2024 privind protecția datelor cu caracter personal. Potrivit art. 5 alin. (1), datele cu caracter personal trebuie să fie prelucrate în mod legal, echitabil și transparent, colectate în scopuri determinate, explicite și legitime și limitate la ceea ce este adecvat, relevant și necesar în raport cu scopurile urmărite. În același sens, art. 5 alin. (1) lit. b), c) și e) din Regulamentul (UE)  2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE consacră principiile limitării scopului, minimizării datelor și limitării perioadei de stocare, iar art. 9 alin. (2) lit. g) permite prelucrarea datelor biometrice numai atunci când aceasta este strict necesară pentru un motiv important de interes public și este însoțită de garanții adecvate.
	Se acceptă
A se vedea obiecția cu nr. 1.
Nota de fundamentare completată.

	
	17
	Totodată, proiectul propus spre avizare nu demonstrează respectarea principiului proporționalității. Or, datele dactiloscopice și impresiunile palmare reprezintă categorii speciale de date cu caracter personal, iar colectarea lor obligatorie de la toate persoanele care solicită eliberarea unui act permisiv pentru deținerea armelor ar putea constitui o ingerință semnificativă în dreptul la viață privată și la protecția datelor cu caracter personal.
O asemenea ingerință trebuie să fie justificată prin existența unui raport rezonabil de proporționalitate între scopul urmărit și restrângerea drepturilor persoanelor vizate. În cauza S. și Marper împotriva Regatului Unit, Curtea Europeană a Drepturilor Omului a reținut că, păstrarea nediferențiată a amprentelor persoanelor care nu au fost condamnate penal constituie o ingerință disproporționată în dreptul la respectarea vieții private. În mod similar, proiectul propune colectarea și stocarea datelor biometrice ale unor persoane în privința cărora nu este demonstrată existența unui risc individual care să justifice o asemenea măsură.
Cu titlu de exemplificare, Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului, subliniază că, autoritățile competente trebuie să trateze cu grijă și diferențiat informațiile personale ale celor implicați într-o procedură penală. Operatorul nu are voie să amestece datele și este obligat să facă o distincție clară între categoriile de persoane vizate. Această clasificare ar reprezenta o garanție fundamentală ce ar preveni stigmatizarea nedreaptă, asigură proporționalitatea în prelucrarea datelor și protejează drepturile fundamentale ale fiecărei persoane implicate. În esență, Directiva cere ca fiecare categorie să fie tratată distinct, cu măsuri de securitate și confidențialitate adaptate situației sale.
Sub același aspect, condiționarea eliberării actului permisiv de exprimarea acordului persoanei pentru prelevarea datelor biometrice nu poate fi calificată drept consimțământ liber exprimat. În sensul art. 7 alin. (4) din Regulamentul (UE) 2016/679, consimțământul nu este valabil atunci când persoana nu dispune de o posibilitate reală de alegere, iar refuzul acestuia atrage consecințe juridice directe. În aceste condiții, temeiul juridic al prelucrării nu poate fi reprezentat de un acord formal al persoanei vizate, ci trebuie să rezulte dintr-o obligație legală clară și să respecte toate cerințele privind necesitatea, proporționalitatea și instituirea unor garanții adecvate.
În consecință, se impune completarea notei de fundamentare cu o analiză detaliată privind necesitatea și proporționalitatea măsurii, justificarea imposibilității utilizării unor mijloace alternative mai puțin intruzive, evaluarea impactului asupra drepturilor persoanelor vizate și instituirea unor garanții clare privind accesul, utilizarea, păstrarea și ștergerea datelor biometrice. În lipsa unei asemenea fundamentări, măsura propusă riscă să fie apreciată ca neconformă cu standardele naționale și europene privind protecția datelor cu caracter personal și drepturile fundamentale.
	Se acceptă
A se vedea obiecțiile cu nr. 3 și 14.
Nota de fundamentare completată.

	Ministerul Justiției
(nr. 04/1-8073 din 20.07.2026)
	18
	Cu titlu preliminar, se notează că, deși proiectul nu este elaborat în scopul transpunerii nemijlocite a unui act al Uniunii Europene, intervențiile propuse vizează inclusiv Legea nr. 130/2012 privind regimul armelor și al munițiilor cu destinație civilă, prin care sunt transpuse prevederi ale Directivei (UE) 2021/555 a Parlamentului European și a Consiliului din 24 martie 2021 privind controlul achiziționării și deținerii de arme. Totodată, proiectul reglementează colectarea, păstrarea, transmiterea și utilizarea datelor biometrice, fiind relevante prevederile Regulamentului (UE) 2016/679 și ale Directivei (UE) 2016/680, precum și normele naționale adoptate în domeniul protecției datelor cu caracter personal.
În acest sens, nota de fundamentare se va completa cu analiza compatibilității soluțiilor normative propuse cu actele Uniunii Europene menționate și cu normele naționale prin care acestea sunt transpuse sau puse în aplicare.
Adițional, se remarcă o neconcordanță între pct. 5.1 din nota de fundamentare, potrivit căruia proiectul nu presupune armonizarea legislației naționale cu legislația Uniunii Europene, și pct. 8, în care se menționează că proiectul realizează „în mod direct armonizarea legislativă”. Prin urmare, compartimentele respective se vor corela, cu reflectarea exactă a raportului dintre soluțiile propuse și legislația Uniunii Europene relevantă.
	Se acceptă
Nota de fundamentare completată.

	
	19
	La art. I (modificarea Legii nr. 1549/2002 cu privire la înregistrarea dactiloscopică de stat):
La pct. 2, în partea ce ține de completarea art. 10 alin. (1) cu punctul 9), se constată o necorelare între modificarea propusă la Legea nr. 1549/2002 și intervențiile asupra Legii nr. 130/2012. Astfel, punctul 9) propus se referă inclusiv la persoanele implicate în comercializarea armelor, în timp ce art. 7 alin. (1) lit. f) propus pentru Legea nr. 130/2012 vizează persoanele fizice care solicită autorizarea procurării sau deținerii armelor. Prin urmare, sfera persoanelor vizate de cele două norme se va uniformiza.
	Se acceptă
Articolul II. – articolul 7 litera f) a fost modificat cuprinsul.
Nota de fundamentare completată.

	
	20
	Suplimentar, instituirea înregistrării dactiloscopice obligatorii pentru întreaga categorie a solicitanților și deținătorilor de acte permisive se va examina prin prisma caracterului necesar și proporțional al măsurii.
Sub acest aspect, Directiva (UE) 2021/555 stabilește condiții privind verificarea identității și a antecedentelor solicitantului, autorizarea procurării și deținerii armelor și ținerea evidenței acestora, fără a institui obligația colectării datelor biometrice ale solicitanților sau deținătorilor de arme.
În aceste condiții, nota de fundamentare se va completa cu argumente care să demonstreze necesitatea aplicării măsurii pentru fiecare categorie de persoane vizată și motivele pentru care scopul urmărit nu poate fi realizat prin mijloace mai puțin intruzive. Totodată, textul proiectului se va completa cu garanțiile aferente colectării, utilizării, păstrării și nimicirii datelor biometrice.
	Se acceptă
A se vedea obiecțiile cu nr. 3 și 14.
Nota de fundamentare completată.

	
	21
	În subsidiar, se va reține că în contextul elaborării unui proiect de modificare a unui act normativ, denumirea elementelor structurale ce se propun a fi modificate se va expune la forma lor completă („articolul”, „alineatul”, „litera” etc.), fără utilizarea abrevierilor. Prin urmare textul „pct.” se va substitui cu cuvântul „punctul”. Observație valabilă pentru toate cazurile similare din proiect.
	Se acceptă
Au fost aplicate modificări pe întreg text al proiectului de lege.

	
	22
	La pct. 4, aferent redacției propuse pentru art. 14, textul potrivit căruia dreptul de a obține și utiliza datele dactiloscopice îl are „personalul desemnat din cadrul autorităților competente de prevenirea, depistarea, constatarea și investigarea infracțiunilor, conform atribuțiilor funcționale și fișei postului” este formulat într-o manieră generală și nu permite determinarea cercului exact al persoanelor cu drept de acces. Sub acest aspect, se va reține că fișa postului reprezintă un act administrativ intern și nu poate constitui temeiul juridic pentru atribuirea dreptului de acces la date biometrice. Elementele esențiale privind autoritățile competente, categoriile de funcții, scopurile, condițiile și limitele accesului se vor reglementa prin lege.
	Se acceptă
A se vedea obiecțiile cu nr. 2.


	
	23
	Totodată, cuvintele „subiecții activității speciale de investigații” se vor corela cu terminologia utilizată în Legea nr. 59/2012 privind activitatea specială de investigații, care operează cu termenul „ofiţeri de investigaţii”.
	Se acceptă
Articolul I. – articolul 14 alin. (1) cuprinsul a fost modificat.

	
	24
	La art. II (modificarea Legii nr. 130/2012 privind regimul armelor și al munițiilor cu destinație civilă):
În sursa de publicare a Legii nr. 130/2012, textul „2003” se va substitui cu textul „2012”.
	Se acceptă
Articolul II. – cuprinsul a fost modificat.

	
	25
	La pct. 1, în cuprinsul art. 7 alin. (1) lit. f), cuvintele „exprimă acordul și” se vor exclude. Proiectul instituie caracterul obligatoriu al procedurii de înregistrare dactiloscopică, iar refuzul persoanei de a se supune acesteia constituie temei pentru neacordarea, retragerea sau anularea actului permisiv. În aceste condiții, acordul persoanei nu poate fi considerat liber exprimat, întrucât aceasta nu dispune de posibilitatea efectivă de a refuza prelucrarea fără a suporta consecințe juridice nefavorabile. Astfel, temeiul prelucrării urmează să rezulte dintr-o obligație legală clară, iar nu din acordul persoanei.
	Se acceptă
A se vedea obiecțiile cu nr. 4.


	
	26
	Totodată, cu referire la prevederea privind prelevarea impresiunilor palmare, se subliniază necesitatea corelării acesteia cu prevederile art. 2 din Legea nr. 1549/2002 cu privire la înregistrarea dactiloscopică de stat. Potrivit normei prenotate, noțiunea de date dactiloscopice este raportată la particularitățile desenelor papilare ale degetelor.
În aceste condiții, introducerea expresă a prelevării impresiunilor palmare, fără completarea noțiunii legale și fără stabilirea regimului juridic aplicabil acestora, creează incertitudine cu privire la includerea impresiunilor palmare în categoria datelor dactiloscopice reglementate de lege. Prin urmare, art. 2 din Legea nr. 1549/2002 se va completa corespunzător, în vederea reglementării unitare a impresiunilor digitale și palmare.
	Se acceptă
Textul „impresiuni palmare” a fost substituit cu textul „imagini de amprente palmare”, conform definiției stabilite la noțiunea de „date dctiloscopice” din art. 2 al Legii cu nr. 1549/2002.
Articolul II. – articolul 7 litera f) a fost modificat cuprinsul.


	
	27
	Aferent redacției propuse pentru art. 7 alin. (2) lit. b), cuvintele „sau antecedente ce prezintă pericol pentru ordinea publică” se vor exclude.
Potrivit art. 110 din Codul penal nr. 985/2002, antecedentele penale reprezintă o stare juridică determinată, care decurge dintr-o condamnare definitivă și produce efecte până la stingerea antecedentelor penale sau reabilitarea persoanei. În consecință, utilizarea noțiunii „antecedente ce prezintă pericol pentru ordinea publică” este improprie și poate conduce la extinderea nejustificată a consecințelor juridice aferente antecedentelor penale.
Adițional, art. 7 alin. (2) lit. g) reglementează deja situația persoanelor care prezintă pericol pentru ordinea publică, viața și integritatea corporală a persoanelor, potrivit informațiilor deținute de autoritățile competente. Astfel, textul propus dublează parțial temeiul prevăzut la lit. g) și estompează delimitarea dintre existența antecedentelor penale, ca stare juridică rezultată dintr-o condamnare definitivă, și aprecierea pericolului actual pe care îl poate prezenta persoana.
În același context, textul „constatate inclusiv prin corelarea datelor solicitantului cu evidențele dactiloscopice naționale și internaționale” se va exclude. Datele dactiloscopice servesc la stabilirea sau confirmarea identității persoanei și nu constituie un mijloc de constatare a existenței antecedentelor penale ori a pericolului pentru ordinea publică. Aceste împrejurări se stabilesc în baza informațiilor oficiale furnizate de autoritățile și registrele competente.
	Se acceptă
Articolul II. – propunerea de modificare a articolului 7 alin. (2) litera b) a fost exclusă din proiectul de lege.


	
	28
	Cu referire la modificările propuse la art. 11, 56 și 711, se remarcă necesitatea fundamentării suplimentare a extinderii obligației de înregistrare dactiloscopică, inclusiv de prelevare a impresiunilor palmare, asupra tuturor categoriilor de persoane vizate prin trimiterile la art. 7 alin. (1) lit. f) și alin. (2) lit. j).
	Se acceptă
Nota de fundamentare completată.

	
	29
	Astfel, prin modificarea art. 11 alin. (4), supunerea la înregistrarea dactiloscopică devine o condiție pentru vizarea permiselor de armă deja eliberate. Prin intervențiile asupra art. 56, obligația se extinde asupra persoanelor implicate în activitatea persoanelor juridice care desfășoară operațiuni cu arme și muniții, iar prin modificarea art. 711 alin. (8), aceasta se aplică și titularilor certificatelor de atestare pentru exercitarea activităților profesionale în domeniu.
În consecință, obligația nu vizează doar persoanele care solicită autorizarea procurării sau deținerii armelor, ci și titularii permiselor supuse vizării, persoanele care activează în cadrul entităților licențiate și titularii certificatelor de atestare.
Sub acest aspect, se reține că impresiunile digitale și palmare constituie date biometrice prelucrate în scopul identificării unice a persoanei și fac parte din categoria specială de date prevăzută la art. 9 alin. (1) din Regulamentul (UE) 2016/679. Totodată, potrivit art. 10 din Directiva (UE) 2016/680, prelucrarea acestor date de către autoritățile competente în scopul prevenirii, depistării și investigării infracțiunilor este admisă numai în măsura în care este strict necesară.
Prin urmare, soluția normativă propusă se va fundamenta distinct în raport cu fiecare categorie de persoane vizată, cu indicarea scopului concret al prelucrării, a consecințelor juridice ale refuzului și a motivelor pentru care verificările prevăzute de Legea nr. 130/2012 nu pot fi realizate prin mijloace mai puțin intruzive, inclusiv prin consultarea registrelor administrative, a cazierului judiciar și a evidențelor privind interdicțiile aplicabile.
	Se acceptă
Nota de fundamentare completată.

	Centrul Național Anticorupție
(nr. 06/2/12659 din 15.07.2026)
	30
	Prin prezenta, cu referire la proiectul legii pentru modificarea unor acte normative (norme privind înregistrarea dactiloscopică de stat) (număr unic 681/MAI/2026), comunicăm lipsa de obiecții și propuneri.
Suplimentar, menționăm că potrivit art. 25 alin. (1) al Legii integrității nr. 82/2017, eficiența cultivării climatului de integritate instituțională și profesională este supusă verificărilor din partea conducătorilor entităților publice, a autorităților anticorupție, a societății civile și mass mediei.
În acest sens, în conformitate cu prevederile art. 25 alin. (3) lit. a), art. 28 alin. (4) ale Legii prenotate, expertiza anticorupție, în calitate de măsură de control al integrității în sectorul public, se va efectua doar asupra proiectului definitivat în baza propunerilor și obiecțiilor expuse în procesul de avizare și/sau de consultare a părților interesate.
Urmare celor expuse, solicităm respectuos expedierea în adresa Centrului Național Anticorupție a proiectului definitivat, pentru efectuarea expertizei anticorupție.
	S-a luat act

	Serviciul de Protecție și Pază de Stat
(nr. 2/1306 din 3.07.2026)
	31
	Lipsa obiecțiilor și propunerilor.
	S-a luat act

	Ministerul Finanțelor
(nr. 07/4-03/260/1091 din 7.07.2026)
	32
	Lipsa obiecțiilor și propunerilor.
	S-a luat act

	Agenția Servicii Publice
(nr. 01/6380 din 13.07.2026)
	33
	Lipsa obiecțiilor și propunerilor.
	S-a luat act

	Ministerul Apărării
(nr. 11/1035 din 2.07.2026)
	34
	Lipsa obiecțiilor și propunerilor.
	S-a luat act

	Ministerul Sănătății
(nr. 09/2474 din 10.07.2026)
	35
	Lipsa obiecțiilor și propunerilor.
	S-a luat act



Secretar general al ministerului                                                                                                                       Valentin CIOCLEA
